ΕΥΡΩΠΑΪΚΗ ΕΠΙΤΡΟΠΗ ???????????, 28.4.2015 JOIN(2015) 17 final ΚΟΙΝΗ ΑΝΑΚΟΙΝΩΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Ανάπτυξη ικανοτήτων για τη στήριξη της ασφάλειας και της ανάπτυξης - Στήριξη στους εταίρους για την αποτροπή και τη διαχείριση των κρίσεων ΚΟΙΝΗ ΑΝΑΚΟΙΝΩΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΚΟΙΝΗ ΑΝΑΚΟΙΝΩΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Ανάπτυξη ικανοτήτων για τη στήριξη της ασφάλειας και της ανάπτυξης - Στήριξη στους εταίρους για την αποτροπή και τη διαχείριση των κρίσεων Εισαγωγή Τα γεγονότα τα οποία διαδραματίστηκαν στην Αφρική, στη γειτονιά της Ευρώπης και πέραν αυτής, καταδεικνύουν ότι η κατάσταση επιδεινώνεται δραματικά ως προς την ασφάλεια παγκοσμίως, ενώ περισσότερα από 1,5 δισεκατομμύριο άτομα ζούν σε ευάλωτες περιοχές που πλήττονται από συγκρούσεις σε όλο τον κόσμο. Με βάση τις τρέχουσες τάσεις, ο αριθμός αυτός αναμένεται να φτάσει σε 2 δισεκατομμύρια έως το 2030. Οι χώρες οι οποίες βρίσκονται σε επισφαλή κατάσταση, δεν έχουν επιτύχει τους αναπτυξιακούς στόχους της χιλιετίας (ΑΣΧ), γεγονός το οποίο καθιστά τις βίαιες συγκρούσεις και την κακή διακυβέρνηση συνεχιζόμενα, ζωτικής σημασίας εμπόδια ως προς την ανάπτυξη. Η αστάθεια και η βία έχουν τροφοδοτηθεί επίσης από νέες απειλές, όπως είναι η τρομοκρατία και το οργανωμένο έγκλημα. Η συντονισμένη εξωτερική δράση, με χρήση των μέσων της Ευρωπαϊκής Ένωσης (ΕΕ) στους τομείς της διπλωματίας, της ασφάλειας, της ανάπτυξης και της ανθρωπιστικής βοήθειας, είναι ουσιαστικής σημασίας για την αποκατάσταση της εμπιστοσύνης και για να διασφαλιστεί ότι οι θεσμοί των χωρών εταίρων είναι εξοπλισμένοι για να αντιμετωπίσουν τις προκλήσεις που συναντούν. Τα μέσα εξωτερικής δράσης της ΕΕ έχουν διαφορετικούς και συμπληρωματικούς ρόλους. Η σχέση ανάμεσα στην ασφάλεια και την ανάπτυξη αποτελεί βασική αρχή της συνολικής προσέγγισης της ΕΕ όσον αφορά τις εξωτερικές συγκρούσεις και κρίσεις και είναι συμπληρωματική ως προς τις πολιτικές εσωτερικής ασφάλειας, ασφάλειας στη θάλασσα και άλλες πολιτικές. Ωστόσο, η συνολική αυτή προσέγγιση της ΕΕ πρέπει να ενισχυθεί για να καλυφθούν τα κενά στη σημερινή αντίδραση της ΕΕ. Για παράδειγμα, κάτι τέτοιο μπορεί να ισχύει σε περίπτωση που έχει παρασχεθεί εκπαίδευση στο πλαίσιο αποστολών της Κοινής Πολιτικής Ασφάλειας και Άμυνας (ΚΠΑΑ), αλλά η βιωσιμότητα και η αποτελεσματικότητά της υπονομεύονται από την έλλειψη βασικού εξοπλισμού της χώρας εταίρου. Επιπλέον, είναι σημαντικό να σημειωθεί εν προκειμένω ότι υπάρχουν διάφορα σημαντικά πολιτικά πλαίσια συναφή ως προς την ασφάλεια και την ανάπτυξη, ορισμένα εκ των οποίων αποτελούν αντικείμενο αναθεώρησης. Σε αυτά περιλαμβάνονται, για παράδειγμα, η Ευρωπαϊκή Πολιτική Γειτονίας, το πλαίσιο ανάπτυξης μετά το 3 2015, η Στρατηγική αναθεώρηση όσον αφορά την εξωτερική πολιτική αλλά και η στρατηγική για την ασφάλεια στη θάλασσα και το Ευρωπαϊκό θεματολόγιο για την ασφάλεια. Με βάση τα συμπεράσματα του Ευρωπαϊκού Συμβουλίου του Δεκεμβρίου 2013 και τη Διακήρυξη της Διάσκεψης Κορυφής ΕΕ-Αφρικανικής Ένωσης (ΑΕ) τον Απρίλιο του 2014, η παρούσα Κοινή Ανακοίνωση εντοπίζει τις ελλείψεις και προτείνει διορθωτικά μέτρα. Μολονότι εξετάζει το ζήτημα του εξοπλισμού για τη στήριξη των χωρών εταίρων για τη δημιουργία ικανοτήτων ασφάλειας, δεν εξετάζει το ζήτημα της παροχής θανατηφόρων όπλων. Η ΕΕ δεν θα παρέχει τέτοιου είδους εξοπλισμό. Συνάρτηση ασφάλειας-ανάπτυξης στις πολιτικές της ΕΕ Όπως αναφέρεται στις Συνθήκες οι στόχοι εξωτερικής δράσης της ΕΕ είναι μεταξύ άλλων η "διαφύλαξη της ειρήνης, η πρόληψη των συγκρούσεων και η ενίσχυση της διεθνούς ασφάλειας […]" καθώς και η "προώθηση της βιώσιμης οικονομικής, κοινωνικής και περιβαλλοντικής ανάπτυξης των αναπτυσσόμενων χωρών, με πρωταρχικό στόχο την εξάλειψη της φτώχειας". Οι Συνθήκες προβλέπουν επίσης μια απαίτηση συνοχής μεταξύ των διαφόρων τομέων πολιτικής στο πλαίσιο των στόχων αυτών. Ο πρωταρχικός στόχος της αναπτυξιακής πολιτικής της ΕΕ είναι η μείωση και, μακροπρόθεσμα, η εξάλειψη της φτώχειας, αλλά η αναπτυξιακή πολιτική αφορά επίσης την αειφόρο ανάπτυξη, τις ανισότητες, την κοινωνική αδικία και τις παραβιάσεις των ανθρωπίνων δικαιωμάτων. Αυτό είναι ουσιώδους σημασίας για την αντιμετώπιση των βαθύτερων αιτίων της ανασφάλειας και των συγκρούσεων. Ταυτόχρονα, οι στόχοι της αναπτυξιακής συνεργασίας πρέπει να λαμβάνονται υπόψη και σε άλλες πολιτικές της ΕΕ που ενδέχεται να επηρεάσουν τις αναπτυσσόμενες χώρες. Προς την κατεύθυνση αυτή, η ανακοίνωση της Επιτροπής του 2011 σχετικά με την "Αύξηση του αντικτύπου της αναπτυξιακής πολιτικής της ΕΕ: ένα πρόγραμμα δράσης για αλλαγή" και τα συναφή συμπεράσματα του Συμβουλίου του 2012, υπενθύμισαν την ανάγκη για την αντιμετώπιση των προκλήσεων όσον αφορά την ασφάλεια, τον ευάλωτο χαρακτήρα και την μετάβαση, ως ζητήματα προτεραιότητας. Η ΕΕ είναι επίσης αρμόδια για τη χάραξη και την εφαρμογή της κοινής εξωτερικής πολιτικής και πολιτικής ασφάλειας, (ΚΕΠΠΑ) συμπεριλαμβανομένης της προοδευτικής διαμόρφωσης μιας κοινής αμυντικής πολιτικής. Η ΚΠΑΑ, η οποία αποτελεί αναπόσπαστο μέρος της ΚΕΠΠΑ, παρέχει στην ΕΕ επιχειρησιακές ικανότητες υλοποίησης. Η ΕΕ μπορεί να κάνει χρήση των μέσων της ΚΠΑΑ για αποστολές εκτός του εδάφους της για τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας σύμφωνα με τις αρχές του Καταστατικού Χάρτη των Ηνωμένων Εθνών, και στο πλαίσιο αυτό επιτελεί ευρύ φάσμα καθηκόντων. Η ανάγκη για την αμοιβαία ενίσχυση των παρεμβάσεων στους τομείς της ασφάλειας και της ανάπτυξης είναι σαφής. Η ΕΕ έχει τονίσει επανειλημμένως ότι "η ασφάλεια αποτελεί προϋπόθεση για την ανάπτυξη" και ότι "χωρίς ανάπτυξη και εξάλειψη της φτώχειας δεν μπορεί να υπάρξει βιώσιμη ειρήνη". Η δημιουργία και η προώθηση των πολιτικών, κοινωνικών και οικονομικών συνθηκών με στόχο τη σταθερότητα είναι ουσιαστικής σημασίας για την ασφάλεια μιας χώρας και προϋπόθεση για την ανάπτυξή της. Αυτή η συνάρτηση ασφάλειας-ανάπτυξης είναι καίριας σημασίας για τη μεγιστοποίηση της αποτελεσματικότητας της εξωτερικής δράσης της ΕΕ. Για να μπορεί κάθε χώρα να εξασφαλίσει την ασφάλεια και την ανάπτυξή της, θα πρέπει να έχει ή να αποκτήσει επαρκείς ικανότητες σε όλους τους καίριους τομείς, συμπεριλαμβανομένων αυτών της ασφάλειας και της άμυνας. Αυτό όχι μόνο θα σταθεροποιήσει την εκάστοτε χώρα αλλά και θα της επιτρέψει να συμβάλει εποικοδομητικά στην ειρήνη, στη σταθερότητα και στην πρόληψη των κρίσεων στην περιοχή της. 2.1 Τρέχουσες προσπάθειες που καταβάλλονται όσον αφορά την ανάπτυξη ικανοτήτων Οι τρέχουσες προσπάθειες για την ανάπτυξη ικανοτήτων σε χώρες εταίρους εκτείνονται σε διάφορους τομείς πολιτικής. Απευθύνονται σε διάφορα μέσα και εστιάζουν στην ανάπτυξη αποτελεσματικών, νόμιμων και βιώσιμων θεσμών, συμπεριλαμβανομένων αποτελεσματικών τομέων δικαιοσύνης και ασφάλειας, του ελέγχου των συνόρων και της ακτοφυλακής. Οι δραστηριότητες ανάπτυξης ικανοτήτων περιλαμβάνουν, μεταξύ άλλων, την πρόσβαση σε διεθνή μέσα, τον πολιτικό διάλογο, την τεχνική συνεργασία (συμπεριλαμβανομένης της από κοινού έρευνας και καινοτομίας), την κατάρτιση (μεταφορά γνώσεων και ανάπτυξη δεξιοτήτων,) και την παροχή βασικού εξοπλισμού και υλικών. Η κατάρτιση στον τομέα της ασφάλειας επιδιώκει να βελτιώσει την ικανότητα ενός εταίρου να διασφαλίζει τη σταθερότητα και την προστασία των πολιτών. Μπορεί να λάβει τη μορφή προπαρασκευαστικής κατάρτισης· μπορεί επίσης να ενσωματωθεί στις επιχειρησιακές φάσεις μέσω της καθοδήγησης ή της ενδοϋπηρεσιακής κατάρτισης και στήριξης. Ο παρεχόμενος στους εταίρους εξοπλισμός μπορεί να κυμαίνεται από υλικό επικοινωνίας, υποδομές με προορισμό την προστασία της ζωής και επιτόπιες υποδομές, διευκολύνσεις ιατρικού χαρακτήρα, μεταφορών ή λοιπές υποδομές μέχρι εξοπλισμό προστασίας των δυνάμεων. Η στήριξη της ΕΕ προς τη συνάρτηση ασφάλειας-ανάπτυξης έχει σταδιακά διευρυνθεί με την πάροδο των ετών, με παρεμβάσεις σε διάφορες πολιτικές και μέσα της ΕΕ. Οι εντολές πολλών από τις 34 αποστολές και επιχειρήσεις ΚΠΑΑ που πραγματοποιήθηκαν έως σήμερα συμπεριλάμβαναν την ανάπτυξη ικανοτήτων των φορέων της ειρήνης και της ασφάλειας στις χώρες εταίρους. Για παράδειγμα, η ανάπτυξη ικανοτήτων αποτελεί τον πυρήνα της εντολής τριών αποστολών ΚΠΑΑ που δρομολογήθηκαν από την ΕΕ το 2014. Η συμβουλευτική αποστολή της ΕΕ για τη μεταρρύθμιση στον τομέα της μη στρατιωτικής ασφάλειας στην Ουκρανία (EUAM Ukraine) παρέχει στρατηγική στήριξη, συμβουλές και καθοδήγηση. Η στρατιωτική συμβουλευτική αποστολή της ΕΕ στην Κεντροαφρικανική Δημοκρατία (EUMAM RCA) στηρίζει τις αρχές της εν λόγω χώρας στην προετοιμασία της προσεχούς μεταρρύθμισης στον τομέα της ασφάλειας. Αυτό το πράττει με την παροχή βοήθειας στις στρατιωτικές δυνάμεις της χώρας για την ανάπτυξη ικανοτήτων, την αναβάθμιση των προτύπων καθώς και την επίτευξη προόδου ως προς την υλοποίηση του στόχου οι ένοπλες δυνάμεις να εκσυγχρονιστούν, να καταστούν αποτελεσματικές και υπεύθυνες. Η μη στρατιωτική αποστολή ΚΠΑΑ της ΕΕ στο Μάλι (EUCAP Sahel Mali) στηρίζει την αναδιάρθρωση των δυνάμεων εσωτερικής ασφάλειας στο Μάλι (δηλαδή της αστυνομίας, της "χωροφυλακής" και της "εθνοφρουράς"). Ο στόχος είναι να βοηθηθούν οι αρχές του Μάλι ώστε να διασφαλίσουν τη συνταγματική και δημοκρατική τάξη και τις προϋποθέσεις για βιώσιμη ειρήνη. Η αποστολή συνδυάζει δραστηριότητες κατάρτισης και στρατηγικές συμβουλές. Κατά την τελευταία δεκαετία, η αναπτυξιακή συνεργασία της ΕΕ έχει αυξήσει ουσιαστικά τη χρηματοδότηση και τη συμμετοχή της στη στήριξη της δικαιοσύνης και του τομέα της ασφάλειας σε χώρες εταίρους, χρησιμοποιώντας ένα ευρύ φάσμα μέσων ανά τον κόσμο. Οι δράσεις για την ειρήνη και την ασφάλεια χρηματοδοτούνται σήμερα από τον προϋπολογισμό της ΕΕ, μεταξύ άλλων μέσω του Μηχανισμού Συμβολής στη Σταθερότητα και στην Ειρήνη (IcSP) και του πρόδρομου αυτού μέσου, του Μηχανισμού Σταθερότητας (IfS). Για παράδειγμα, ο IcSP προβλέπει, ως μέρος ενός ευρύτερου προγράμματος ανάπτυξης ικανοτήτων, τον εξοπλισμό της αστυνομίας στο Καμερούν για τη στήριξη του αγώνα κατά της Μπόκο Χαράμ (δεδομένου ότι η εν λόγω οργάνωση συνιστά παράγοντα αποσταθεροποίησης στη Δυτική Αφρική και, ως εκ τούτου, θέτει σε κίνδυνο την ανάπτυξη και τη σταθερότητα των χωρών εταίρων και της ΕΕ). Ως μέρος της ευρύτερης προσέγγισης της ΕΕ για το Σαχέλ, ένα συνολικό πρόγραμμα του IfS έχει παράσχει βασικό εξοπλισμό και υποστήριξη (κατάρτιση και καθοδήγηση) για την ανάπτυξη των ικανοτήτων των αστυνομικών δυνάμεων στον Νίγηρα, παρέχοντάς τους τη δυνατότητα να λειτουργούν ανεξάρτητα. Αυτό αποτελεί μέρος ενός συνολικού προγράμματος στήριξης, στο οποίο περιλαμβάνεται και η προώθηση πρωτοβουλιών ειρήνης και συμφιλίωσης, η αποναρκοθέτηση και η κοινωνικοοικονομική επανένταξη. Στο πλαίσιο του Ευρωπαϊκού Ταμείου Ανάπτυξης (ΕΤΑ), το Μέσο Στήριξης της Ειρήνης στην Αφρική (ΜΣΕΑ) παρέχει στήριξη στην Αφρικανική Ένωση και σε περιφερειακές οικονομικές κοινότητες, για την πρόληψη και, εφόσον απαιτείται, για τη διαχείριση των κρίσεων. Η χρηματοδότηση καλύπτει, μεταξύ άλλων, επιχειρησιακές δαπάνες για τις αφρικανικές ειρηνευτικές επιχειρήσεις (με εξαίρεση τους μισθούς), τη χρηματοδότηση κατάρτισης και ασκήσεων, συστημάτων διοίκησης, ελέγχου και επικοινωνιών, ή διερευνητικών αποστολών. Μετά τη δημιουργία του το 2003, το ΜΣΕΑ έχει διοχετεύσει περισσότερα από 1,2 δισεκατομμύρια ευρώ προς τις αφρικανικές ειρηνευτικές προσπάθειες. Πρόσφατα παραδείγματα χρηματοδοτικής στήριξης σε επιχειρήσεις στήριξης της ειρήνης υπό αφρικανική διοίκηση περιλαμβάνουν την αποστολή της Αφρικανικής Ένωσης στη Σομαλία (AMISOM). Η AMISOM έχει λάβει στήριξη ύψους περίπου 800 εκατ. ευρώ από το 2007. Διαδραματίζει καίριο ρόλο στη διαμόρφωση ελάχιστων συνθηκών ασφαλείας για την πολιτική διαδικασία στη Σομαλία και για την παροχή ανθρωπιστικής βοήθειας από τους ανθρωπιστικούς φορείς. Επίσης, συμβάλλει στη δημιουργία ευνοϊκών συνθηκών για την ανοικοδόμηση, τη συμφιλίωση και τη βιώσιμη ανάπτυξη στη χώρα. Τέλος, η χρηματοδοτική στήριξη της ΕΕ προς την αφρικανική αρχιτεκτονική ειρήνης και ασφάλειας (APSA) επιδιώκει να ενισχύσει την ικανότητα και την αποτελεσματική λειτουργία της APSA και να βελτιώσει τη συνεργασία για την πρόληψη και, εφόσον αυτό είναι απαραίτητο, τη διαχείριση και την επίλυση των συγκρούσεων στην Αφρική. Τα παραδείγματα αυτά δείχνουν ότι η ανάπτυξη ικανοτήτων στον τομέα της ασφάλειας μπορεί να επικεντρωθεί τόσο στις μη στρατιωτικές και/ή αστυνομικές δυνάμεις, όσο και στις στρατιωτικές. Οι λειτουργίες που σχετίζονται με την ασφάλεια μπορεί να εντάσσονται σε διαφορετικές οργανωτικές δομές ανά χώρα. Για παράδειγμα, η πολιτική προστασία, ο έλεγχος των συνόρων και η ακτοφυλακή, μπορούν να είναι στρατιωτικού, μη στρατιωτικού ή υβριδικού χαρακτήρα. 2.2 Εμπόδια όσον αφορά την αποτελεσματική επί τόπου υλοποίηση: πιλοτικές περιπτώσεις Όσον αφορά τη στήριξη της ΕΕ σε στρατιωτικές δυνάμεις για την ανάπτυξη ικανοτήτων, πιλοτικές περιπτώσεις εντοπίστηκαν στο Μάλι και στη Σομαλία για τη διερεύνηση των υφιστάμενων εμποδίων. Τα αρχικά πορίσματα καταδεικνύουν ανάγκες σε κατάρτιση και εξοπλισμό καθώς και την απαίτηση για καλύτερο συντονισμό, σε επιχειρησιακό και στρατηγικό επίπεδο. Πιλοτική περίπτωση του Μάλι Στόχος της εκπαιδευτικής αποστολής της ΕΕ στο Μάλι (EUTM Mali), η οποία χρηματοδοτείται από συνεισφορές των κρατών μελών και από τον μηχανισμό Athena, είναι να εκπαιδευθούν τα μέλη των ενόπλων δυνάμεων στο Μάλι, ώστε να μπορέσουν να σχηματίσουν αποτελεσματικές και δημοκρατικά υπεύθυνες εθνικές ένοπλες δυνάμεις που να μπορούν να συμβάλουν στη σταθεροποίηση της χώρας. Η παροχή συμβουλών στον στρατιωτικό και στον εκπαιδευτικό τομέα επικεντρώνεται στην επιχειρησιακή εκπαίδευση, στη διοίκηση και στον έλεγχο, στην εφοδιαστική αλυσίδα και στους ανθρώπινους πόρους. Προβλέπεται επίσης κατάρτιση σχετικά με το διεθνές ανθρωπιστικό δίκαιο, την προστασία των αμάχων και τα ανθρώπινα δικαιώματα. Η ανάπτυξη ικανοτήτων παρέχεται στις ένοπλες δυνάμεις του Μάλι που τελούν υπό τον έλεγχο των νομίμων πολιτικών αρχών του Νότου. Αφού εκπαιδευθούν, τα τάγματα αναπτύσσονται στο βόρειο τμήμα της χώρας, για τουλάχιστον έξι μήνες. Ωστόσο, οι εκπαιδευμένες μονάδες δεν διαθέτουν εξοπλισμό επικοινωνιών, γεγονός το οποίο δυσχεραίνει τη διοίκηση και τον έλεγχο. Οι στρατιώτες δεν διαθέτουν εξοπλισμό προστασίας κατά των ναρκών και των εκρηκτικών μηχανισμών. Άλλες ανάγκες και απαιτήσεις αφορούν, μεταξύ άλλων, ασθενοφόρα, υδατοδεξαμενές και φορτηγά με καύσιμα για τη διασφάλιση αυτονομίας και της ικανότητας να δρουν ανεξάρτητα. Λείπουν επίσης βασικά απαραίτητα, στα οποία περιλαμβάνονται τα καταλύματα, τα τρόφιμα και η ιατρική υποστήριξη. Η βοήθεια για την παροχή του εξοπλισμού αυτού και της στήριξης είναι αναγκαία, για να εξασφαλιστεί ότι τα εκπαιδευμένα τάγματα δεν βασίζονται στην υποστήριξη του τοπικού πληθυσμού. Σε ορισμένες περιπτώσεις, έχουν εξευρεθεί λύσεις ad hoc, όπως η παροχή οχημάτων από άλλους χορηγούς βοήθειας στο Μάλι, αλλά αυτό δεν ακολουθήθηκε με συνέπεια, ούτε αποτελεί βιώσιμη λύση μακροπρόθεσμα. Σε περιπτώσεις στις οποίες η εν λόγω ad hoc χρηματοδότηση δεν ήταν δυνατή, δεν εντοπίστηκαν εναλλακτικές πηγές χρηματοδότησης για την κάλυψη των κενών. Πιλοτική περίπτωση της Σομαλίας Στη Σομαλία, η ΕΕ συμμετέχει με διάφορα μέσα. Μέσω του ΜΣΕΑ, η ΕΕ είναι ο βασικός χρηματοδότης της AMISOM, που αποτελεί αντικείμενο διαχείρισης από την Αφρικανική Ένωση. Επιπλέον, η ΕΕ δραστηριοποιείται σε τρεις αποστολές ΚΠΑΑ στη Σομαλία και στην ευρύτερη περιοχή, οι οποίες επικεντρώνονται στη στρατιωτική εκπαίδευση, στην αντιμετώπιση της πειρατείας και στη θαλάσσια ανάπτυξη ικανοτήτων. Η αποστολή EUTM Σομαλία — αποστολή ΚΠΑΑ που επικεντρώνεται στη στρατιωτική εκπαίδευση στη Σομαλία — δρομολογήθηκε τον Απρίλιο του 2010 για την υποστήριξη και ανάπτυξη του σομαλικού τομέα ασφαλείας, με την ενίσχυση των ενόπλων δυνάμεων της Σομαλίας μέσω της παροχής στοχευμένης στρατιωτικής εκπαίδευσης. Το 2014, η EUTM μεταβίβασε τις δραστηριότητες παροχής συμβουλών, καθοδήγησης και εκπαίδευσης στο Μογκαντίσου, όπου η εκπαίδευση διεξάγεται στο στρατόπεδο εκπαίδευσης Jazeera (JTC), το οποίο λειτουργεί υπό την ευθύνη της AMISOM. Οι συνθήκες διαβίωσης στο στρατόπεδο και οι εγκαταστάσεις διδασκαλίας για μεγάλο χρονικό διάστημα ήταν ανεπαρκείς. Η βελτίωσή τους, συμπεριλαμβανομένων των κατασκευαστικών έργων, χρειάστηκε σημαντικό χρονικό διάστημα, ενώ η βασική υποστήριξη (π.χ. σε νερό, τρόφιμα, κρεβάτια, στρώματα και κουβέρτες) ήταν ελλιπής. Τα κενά αυτά είχαν αρνητικό αντίκτυπο στην αποτελεσματικότητα της εκπαίδευσης και απέβησαν εις βάρος της φήμης της ΕΕ. Ως στρατιωτική επιχείρηση ΚΠΑΑ, η EUTM χρηματοδοτείται και στελεχώνεται από τα συνεισφέροντα κράτη μέλη, σε συνδυασμό με τον μηχανισμό Athena για τις κοινές δαπάνες. Το JTC θεωρείται εγκατάσταση της AMISOM για την εκπαίδευση των δυνάμεων ασφαλείας της Σομαλίας, σύμφωνα με την εντολή της AMISOM. Και τούτο διότι το ΜΣΕΑ εστιάζει αποκλειστικά σε περιφερειακό επίπεδο, χωρίς δυνατότητα υποστήριξης σε εθνικό επίπεδο. Υποτίθεται ότι, εάν οι πόροι είχαν παρασχεθεί άμεσα, θα είχε δοθεί υψηλότερη προτεραιότητα στην επίτευξη αποδεκτών προτύπων για το στρατόπεδο εκπαίδευσης, και θα είχε πραγματοποιηθεί πρόοδος νωρίτερα. Αυτές οι πιλοτικές περιπτώσεις προβάλλουν ορισμένες μόνον από τις δυσκολίες που πρέπει να αντιμετωπιστούν: έλλειψη διαθέσιμης χρηματοδότησης, περιορισμούς στους οποίους υπόκειται ειδικότερα η χρηματοδότηση στο πλαίσιο του ΜΣΕΑ και πρακτικές δυσχέρειες που απορρέουν από ένα μωσαϊκό διαφορετικών μέσων που χρησιμοποιούνται στο ίδιο πλαίσιο. Βελτίωση των αποτελεσμάτων της ανάπτυξης ικανοτήτων για τη στήριξη της ασφάλειας και της ανάπτυξης 3.1 Το πλαίσιο Από την άποψη του πρωτογενούς δικαίου, πρέπει να ληφθούν υπόψη δύο θεμελιώδεις αρχές. Η ίδια ενέργεια δεν μπορεί να χρηματοδοτείται τόσο από ένα μέτρο ΚΕΠΠΑ όσο και από ένα μέσο το οποίο βασίζεται στα άρθρα 209/212 της ΣΛΕΕ. Αυτό σημαίνει, για παράδειγμα, ότι η ανάπτυξη ικανοτήτων στον τομέα της ασφάλειας στο πλαίσιο ενός ενδεχόμενου νέου μέσου μπορεί να αναληφθεί στο πλαίσιο της αναπτυξιακής συνεργασίας της ΕΕ, εάν ο στόχος και το περιεχόμενό της εμπίπτουν στο πεδίο εφαρμογής της αναπτυξιακής πολιτικής. Οι Συνθήκες αποκλείουν τη δυνατότητα χρησιμοποίησης του προϋπολογισμού της ΕΕ για δαπάνες που οφείλονται σε ενέργειες που έχουν στρατιωτικές συνέπειες ή συνέπειες στον τομέα της άμυνας (βλ. άρθρο 41 παράγραφος 2 της ΣΕΕ) Αυτό καθιστά το Ευρωπαϊκό Ταμείο Ανάπτυξης και το Μέσο Στήριξης της Ειρήνης στην Αφρική, μέσα εκτός του προϋπολογισμού της ΕΕ, ιδιαίτερα σημαντικά στις τρέχουσες προσπάθειες για "γεφύρωση" του κενού μεταξύ της ΚΠΑΑ και των διαφόρων αναπτυξιακών μέσων, όταν γίνεται προσπάθεια να αντιμετωπιστούν συνολικά ζητήματα συνάρτησης ασφάλειας-ανάπτυξης. Επιπλέον, η χρηματοδότηση της ανάπτυξης ικανοτήτων στον τομέα της ασφάλειας βάσει των άρθρων 209 και 212 της ΣΛΕΕ δεν αποκλείεται, ανεξάρτητα από την πολιτική ή στρατιωτική φύση του δικαιούχου, αλλά απαιτεί την κατά περίπτωση αξιολόγηση. Πέρα από το πρωτογενές δίκαιο, το πλαίσιο που ισχύει για την εξωτερική δράση της ΕΕ στον τομέα της ανάπτυξης ικανοτήτων σε θέματα ασφάλειας είναι το πολυετές δημοσιονομικό πλαίσιο (ΠΔΠ) και οι νομικές βάσεις των μέσων εξωτερικής χρηματοδότησης. Συναφή μέσα στο πλαίσιο του προϋπολογισμού της ΕΕ περιλαμβάνουν: Τον Μηχανισμό Συμβολής στη Σταθερότητα και την Ειρήνη (ICsP)· Το Μέσο Προενταξιακής Βοήθειας (ΜΠΒ)· Τον Ευρωπαϊκό Μηχανισμό Γειτονίας (ΕΜΓ)· Τον Μηχανισμό Αναπτυξιακής Συνεργασίας (ΜΑΣ)· και Tο μέσο για τη δημοκρατία και τα ανθρώπινα δικαιώματα (EIDHR)· καθώς και Τον προϋπολογισμό για την κοινή εξωτερική πολιτική και πολιτική ασφαλείας (ΚΕΠΠΑ). Τέλος, ο ορισμός της επίσημης αναπτυξιακής βοήθειας (ΕΑΒ) ενδέχεται να περιορίζει τις δαπάνες για την ανάπτυξη ικανοτήτων στον τομέα της ασφάλειας, στο βαθμό που τα κριτήρια της ΕΑΒ γενικά αποκλείουν τις στρατιωτικές δαπάνες. Ο περιορισμός αυτός έχει ιδιαίτερη σημασία στο πλαίσιο του ΠΔΠ, όπου η ΕΕ θα πρέπει να επιδιώξει να εξασφαλίσει κατά την περίοδο 2014-2020 ότι τουλάχιστον το 90% της συνολικής εξωτερικής της βοήθειας θα υπολογίζεται ως επίσημη αναπτυξιακή βοήθεια (ΕΑΒ). Επιπλέον, ο ΜΑΣ περιλαμβάνει συγκεκριμένους στόχους για την επίσημη αναπτυξιακή βοήθεια, και τον περιορισμό όσον αφορά την προμήθεια όπλων ή πυρομαχικών ή για επιχειρήσεις που έχουν στρατιωτικές συνέπειες ή συνέπειες στον τομέα της άμυνας. Το ΕΤΑ απαιτεί ο προγραμματισμός να είναι σχεδιασμένος έτσι ώστε, στο μέτρο του δυνατού, να πληροί τα κριτήρια της επίσημης αναπτυξιακής βοήθειας. Επιπλέον, τα κράτη μέλη δηλώνουν τη συμβολή τους στο ΕΤΑ, ως σύμφωνη με τα κριτήρια της ΕΑΒ. 3.2 Καλύτερη αξιοποίηση των υφιστάμενων μέσων που διαθέτουμε Υφιστάμενα μέσα στο πλαίσιο του προϋπολογισμού της ΕΕ Σημαντικό μέρος των προγραμμάτων εξωτερικής βοήθειας που χρηματοδοτούνται από τα μέσα αναπτυξιακής και τεχνικής συνεργασίας της ΕΕ ήδη αντιμετωπίζει προκλήσεις ασφάλειας και ανάπτυξης. Στο τρέχον ΠΔΠ, εννέα εθνικά και οκτώ περιφερειακά ή θεματικά προγράμματα αποβλέπουν στη στήριξη της πρόληψης και επίλυσης συγκρούσεων, καθώς και δραστηριοτήτων σχετικών με την ειρήνη και την ασφάλεια. Επιπλέον, σε 45 χώρες, αναπτύσσονται προγράμματα με ευρύτερο ενδιαφέρον για τη διακυβέρνηση και το κράτος δικαίου, περιλαμβανομένης της στήριξης στη μετάβαση από αποστολές και επιχειρήσεις στο πλαίσιο της ΚΠΑΑ σε άλλα μέσα. Ωστόσο, στο πλαίσιο των IcSP, ΜΠΒ, ΕΜΓ, ΜΑΣ και EIDHR, η χρηματοδοτική στήριξη υπέρ της ανάπτυξης ικανοτήτων στον τομέα της ασφάλειας υπόκειται σε διάφορους περιορισμούς, όπως εξηγήθηκε ανωτέρω. Κατά συνέπεια, δεν υπάρχει επί του παρόντος μέσο στον προϋπολογισμό της ΕΕ που να έχει σχεδιαστεί για να παρέχει συνολική χρηματοδότηση για τη δημιουργία ικανοτήτων ασφάλειας στις χώρες εταίρους, ιδίως όσον αφορά τη στρατιωτική συνιστώσα. Αυτό ισχύει για την τελευταία δεκαετία. Κατά το 2004, όταν η Επιτροπή πρότεινε ένα προγενέστερο μέσο σταθερότητας, είχε προτείνει να διευρυνθεί η νομική βάση για να καλύπτει τη χρηματοδότηση μακροχρόνιας στήριξης για την ενίσχυση των ικανοτήτων στον τομέα των στρατιωτικών επιχειρήσεων στήριξης της ειρήνης. Ωστόσο, το τελικό κείμενο δεν περιείχε αναφορές σε στρατιωτικές επιχειρήσεις ή σε επιχειρήσεις στήριξης της ειρήνης, λόγω της αντίθετης γνώμης των συννομοθετών. Η κοινωνία των πολιτών είχε επίσης εκφράσει την αντίθεσή της. Υφιστάμενα μέσα εκτός του προϋπολογισμού της ΕΕ Εκτός του προϋπολογισμού της ΕΕ, το ΕΤΑ παρέχει περαιτέρω επιχειρησιακούς πόρους για την εφαρμογή της πολιτικής της ΕΕ για την αναπτυξιακή συνεργασία με τις χώρες της Αφρικής, της Καραϊβικής και του Ειρηνικού (ΑΚΕ) βάσει της συμφωνίας εταιρικής σχέσης του Κοτονού. Το μέσο στήριξης της ειρήνης στην Αφρική δημιουργήθηκε το 2003 στο πλαίσιο του ΕΤΑ και αποτελεί έως σήμερα το σημαντικότερο μέσο για την αντιμετώπιση της συνάρτησης ασφάλειας-ανάπτυξης, παρέχοντας επίσης στήριξη σε στρατιωτικές δραστηριότητες. Ωστόσο, το ΜΣΕΑ εξακολουθεί να αποτελεί έκτακτο και προσωρινό μέσο. Τα κράτη μέλη έχουν επανειλημμένα θέσει το ζήτημα της οικονομικής του βιωσιμότητας και της ανάγκης να εξεταστούν εναλλακτικές επιλογές χρηματοδότησης, πέραν του ΕΤΑ. Επιπλέον, στο πολυετές πρόγραμμα δράσης του ΜΣΕΑ για το 2014-2016 η χρηματοδότηση "πυρομαχικών, όπλων και συγκεκριμένου στρατιωτικού εξοπλισμού, ανταλλακτικών, μισθών των στρατιωτών και εκπαίδευσης για στρατιώτες" αποκλείεται. Περαιτέρω περιορισμοί περιλαμβάνουν τη νομική απαίτηση να αναφέρεται το 11ο ΕΤΑ ως επίσημη αναπτυξιακή βοήθεια (ΕΑΒ) "στον μέγιστο δυνατό βαθμό". Τέλος, το ΜΣΕΑ έχει αποκλειστικό περιφερειακό και γεωγραφικό επίκεντρο (επικεντρώνεται στην Αφρικανική Ένωση και σε περιφερειακές οικονομικές κοινότητες)· ως εκ τούτου, δεν είναι δυνατόν να χρηματοδοτηθεί η στήριξη σε εθνικό επίπεδο ή εκτός Αφρικής από το ΜΣΕΑ. Ωστόσο, η ΕΕ και οι χώρες και οι περιφέρειες εταίροι προσδιόρισαν τον τομέα της ειρήνης και της ασφάλειας ή τη μεταρρύθμιση του τομέα της ασφάλειας ως τομείς προτεραιότητας σε διάφορα περιφερειακά και εθνικά ενδεικτικά προγράμματα στο πλαίσιο του ΕΤΑ. Ενώ η χρηματοδότηση για την ανάπτυξη ικανοτήτων στον τομέα της ασφάλειας, καθώς και στον στρατιωτικό τομέα, είναι δυνατή σύμφωνα με το ΜΣΕΑ, υπόκειται εντούτοις σε μια σειρά άλλων περιορισμών που εμποδίζουν ενδεχομένως την αποτελεσματική χρήση αυτού του μηχανισμού κατά την αντιμετώπιση όλων των καταστάσεων που αντιμετωπίζει σήμερα η ΕΕ. Τελευταίο αλλά όχι αμελητέο στοιχείο είναι το ότι οι πόροι για στρατιωτικές επιχειρήσεις της ΕΕ διατίθενται επίσης εκτός του προϋπολογισμού της ΕΕ, από τα κράτη μέλη, είτε άμεσα από τους συμμετέχοντες σε επιχειρήσεις ΚΕΠΠΑ/ΚΠΑΑ είτε μέσω του μηχανισμού Athena. Ο μηχανισμός Athena διαχειρίζεται τη χρηματοδότηση των κοινών δαπανών των στρατιωτικών επιχειρήσεων της ΕΕ στο πλαίσιο της ΚΠΑΑ. Οι δαπάνες αυτές αφορούν, μεταξύ άλλων, την εγκατάσταση στρατηγείου και τις δαπάνες λειτουργίας, την υποδομή, την εφοδιαστική και τη στήριξη των αποστολών. Επί του παρόντος, ο μηχανισμός Athena δεν καλύπτει τις δαπάνες που πραγματοποιούνται από χώρες εταίρους που υποστηρίζονται μέσω μιας αποστολής ή επιχείρησης. Πρόσφατα, το Συμβούλιο ενέκρινε την αναθεώρηση της απόφασης του Συμβουλίου σχετικά με τον μηχανισμό Αthena, η οποία επιτρέπει, μεταξύ άλλων, στον μηχανισμό Athena την εκτέλεση κονδυλίων του προϋπολογισμού της ΕΕ, σύμφωνα με τους ισχύοντες κανόνες και διαδικασίες. Συντονισμός και συνοχή Παρά τους περιορισμούς που περιγράφονται ανωτέρω, θα μπορούσαν να επιτευχθούν περισσότερα εντός του υφιστάμενου πλαισίου με την εφαρμογή μιας πιο συνεκτικής και συντονισμένης προσέγγισης. Η στήριξη της ΕΕ για την ανάπτυξη ικανοτήτων στον τομέα της ασφάλειας πρέπει να βασίζεται στις αρχές της εξωτερικής δράσης της ΕΕ. Σε αυτές περιλαμβάνονται: (i) αποδοχή (ownership) από τη χώρα εταίρο και ευθυγράμμιση με τις μακροπρόθεσμες αναπτυξιακές στρατηγικές του εταίρου· (ii) σεβασμός των ανθρωπίνων δικαιωμάτων και προσήλωση στο διεθνές ανθρωπιστικό δίκαιο· και (iii) συνοχή με άλλες δράσεις της ΕΕ στο πλαίσιο μιας ευρύτερης συνολικής προσέγγισης της ΕΕ σε εξωτερικές συγκρούσεις και κρίσεις. Επιπλέον, είναι σημαντική η χρήση της ανάλυσης πλαισίου για την αποφυγή της στήριξης ανάπτυξης ικανοτήτων εξαρτώμενης από την προσφορά, η ανάπτυξη μεθοδολογίας για τη διαχείριση κινδύνων και η εξασφάλιση ευρείας στήριξης από τη διεθνή κοινότητα και συντονισμού με άλλους παράγοντες που δραστηριοποιούνται επιτόπου. Παράλληλα με την τήρηση των υφιστάμενων θεσμικών και νομικών πλαισίων, τα ακόλουθα πρακτικά μέτρα θα μπορούσαν να βελτιώσουν τον συντονισμό εντός της ΕΕ, καθώς και με τα κράτη μέλη και μεταξύ αυτών, σε στρατηγικό και επιχειρησιακό επίπεδο: i) Η ενίσχυση της ανταλλαγής πληροφοριών των εν εξελίξει και των προγραμματιζόμενων δραστηριοτήτων στήριξης της ανάπτυξης ικανοτήτων στους ευρύτερους τομείς διαχείρισης της πρόληψης κρίσεων (συμπεριλαμβανομένης της στήριξης του τομέα της δικαιοσύνης και του τομέα της ασφάλειας) η οποία θα πραγματοποιείται μέσω της διμερούς συνεργασίας των κρατών μελών, των ενωσιακών μέσων αναπτυξιακής και τεχνικής συνεργασίας και των δραστηριοτήτων της ΚΠΑΑ. ii) Επέκταση της ανταλλαγής πληροφοριών με τους πολυμερείς εταίρους της Ένωσης (συμπεριλαμβανομένων του ΟΗΕ, του ΝΑΤΟ και του ΟΑΣΕ) και άλλες τρίτες χώρες και στρατηγικούς εταίρους, με τους οποίους η ΕΕ μοιράζεται συγκλίνουσες και συμπληρωματικές προτεραιότητες. iii) Αξιοποίηση της εισαγωγής της διαδικασίας του πολιτικού πλαισίου προσέγγισης των κρίσεων για να ενισχυθούν οι δεσμοί μεταξύ των υπηρεσιών που χειρίζονται θέματα αναπτυξιακής συνεργασίας και πολιτικής ασφάλειας. Αυτό θα ενθαρρύνει μια ολοκληρωμένη ανάλυση των δεσμεύσεων της Ένωσης σε ένα δεδομένο πλαίσιο πριν από τη λήψη αποφάσεων σχετικά με νέες δράσεις ΚΠΑΑ ή δράσεις εκτός ΚΠΑΑ. iv) Οι δράσεις ΚΠΑΑ θα πρέπει να αξιοποιούν καλύτερα την εμπειρογνωμοσύνη σε θέματα αναπτυξιακής συνεργασίας. Επίσης, τα αναπτυξιακά προγράμματα μπορούν να επωφεληθούν από την εμπειρογνωμοσύνη της ΚΠΑΑ και των κρατών μελών. Αυτό προϋποθέτει τη διασφάλιση της συνοχής, εκτός των άλλων και μεταξύ των εργασιών των ειδικών επιτροπών διαχείρισης κάθε μέσου και των εργασιών των ομάδων εργασίας του Συμβουλίου για την ΚΠΑΑ. v) Οργάνωση πιο τακτικής και συστηματικής αλληλεπίδρασης μεταξύ των αντιπροσωπειών της ΕΕ και της αποστολής ΚΠΑΑ και/ή των επιχειρήσεων σε επίπεδο χώρας εταίρου. Υποβολή κοινών εκθέσεων στις αντίστοιχες διοικητικές αλυσίδες στην έδρα. Τυποποίηση της απόσπασης υπαλλήλων των αποστολών ΚΠΑΑ και υπαλλήλων-συνδέσμων της επιχείρησης σε αντιπροσωπείες της Ένωσης και συμπερίληψή της στη διαδικασία στελέχωσης και στις προσκλήσεις καταβολής συνεισφορών για τις αποστολές και επιχειρήσεις ΚΠΑΑ. Για τη στήριξη και εφαρμογή των εν λόγω δεσμεύσεων, οι ακόλουθες πρωτοβουλίες θα πρέπει να αναπτυχθούν περαιτέρω μέσω των σχετικών προτάσεων από την Ευρωπαϊκή Επιτροπή και την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (Ύπατη Εκπρόσωπο): i) Ένα στρατηγικό πλαίσιο σε επίπεδο ΕΕ, κοινό για την ΚΠΑΑ και την πολιτική συνεργασίας για την ανάπτυξη, για τη μεταρρύθμιση του τομέα της ασφάλειας. Ένα κοινό πλαίσιο πολιτικής μεταρρύθμισης του τομέα της ασφάλειας πρέπει να τηρεί τους κανονιστικούς περιορισμούς των υφιστάμενων μέσων. Το εν λόγω πλαίσιο θα μπορούσε να βασιστεί στα διδάγματα που αντλήθηκαν από τα προγράμματα/αποστολές/επιχειρήσεις στη Βοσνία-Ερζεγοβίνη, στη Λαϊκή Δημοκρατία του Κονγκό και στο Αφγανιστάν όσον αφορά τη μετάβαση από την ΚΠΑΑ σε άλλα μέσα. ii) Ένα κοινό πλαίσιο αξιολόγησης, παρακολούθησης και αποτελεσμάτων για την ανάπτυξη ικανοτήτων στον τομέα της ασφάλειας και για τις δραστηριότητες σχετικά με την μεταρρύθμιση του τομέα της ασφάλειας, ανεξάρτητα από το πλαίσιο πολιτικής στο οποίο πραγματοποιούνται. iii) Μια ειδική μεθοδολογία διαχείρισης κινδύνων σχετικά με τη στήριξη της ΕΕ στον τομέα της ασφάλειας σε χώρες ή οργανισμούς - εταίρους. Αυτη μπορεί να βασιστεί, για παράδειγμα, στην πολιτική δέουσας επιμέλειας για τα ανθρώπινα δικαιώματα του ΟΗΕ, που αναπτύχθηκε με στόχο την καθοδήγηση της δέσμευσης των ΗΕ για τη στήριξη του τομέα της ασφάλειας, και στο πλαίσιο διαχείρισης κινδύνων που αναπτύχθηκε για τις πράξεις δημοσιονομικής στήριξης της ΕΕ. Μελλοντική πορεία: μια νέα δέσμευση για την επίτευξη της ειρήνης και της σταθερότητας με τους εταίρους μας Η ΕΕ παραμένει προσηλωμένη στη φιλοδοξία της να διαδραματίσει καθοριστικό ρόλο στη διασφάλιση της διεθνούς ειρήνης και σταθερότητας, στην αποτροπή των συγκρούσεων και στη δημιουργία προϋποθέσεων για τη βιώσιμη ανάπτυξη σε παγκόσμιο επίπεδο. Η στήριξη των χωρών εταίρων και των περιφερειακών οργανώσεων, ώστε να προλαμβάνουν ολοένα και περισσότερο και να διαχειρίζονται τις κρίσεις μόνες τους μέσω της αποτελεσματικής στήριξης της ΕΕ στην ανάπτυξη ικανοτήτων σε θέματα ασφάλειας, είναι ένα από τα σημαντικότερα εργαλεία στην προσπάθεια αυτή. Με βάση την πείρα που έχει αποκτηθεί μέχρι σήμερα, είναι καιρός να ενταθούν οι προσπάθειες. Αναμένουμε από το Ευρωπαϊκό Συμβούλιο του Ιουνίου 2015 να παράσχει περαιτέρω πολιτική δέσμευση και καθοδήγηση για την καλύτερη αντιμετώπιση της συνάρτησης ασφάλειας - ανάπτυξης. Η Ευρωπαϊκή Επιτροπή και η Ύπατη Εκπρόσωπος έχουν δεσμευτεί να εφαρμόσουν τα μέτρα για τον συντονισμό και τη συνοχή των υφιστάμενων μέσων που περιγράφονται στην παρούσα κοινή ανακοίνωση. Με βάση την ολοκληρωμένη προσέγγιση στις εξωτερικές συγκρούσεις και κρίσεις, αυτή θα είναι πλήρως αποτελεσματική μόνον εάν συνοδεύεται από αντίστοιχες προσπάθειες από κοινού με κράτη μέλη και μεταξύ αυτών, αξιοποιώντας τα δικά τους μέσα σε στρατηγικό και επιχειρησιακό επίπεδο. Μια "ενότητα της προσπάθειας" είναι απαραίτητη προκειμένου να διασφαλιστεί η συλλογική ικανότητα της ΕΕ να συμμετέχει την κατάλληλη στιγμή και με τους κατάλληλους μηχανισμούς και πόρους για ένα συγκεκριμένο πλαίσιο σε μια χώρα εταίρο ή με μια περιφερειακή οργάνωση. Δεδομένης της ευρύτητας του προβλήματος, οι υφιστάμενοι περιορισμοί δεν πρέπει να αντιμετωπίζονται μόνο μέσω ad hoc ρυθμίσεων. Αντιθέτως, η Ευρωπαϊκή Επιτροπή και η Ύπατη Εκπρόσωπος είναι της γνώμης ότι θα πρέπει να ληφθεί υπόψη η πρακτική σκοπιμότητα των ακόλουθων τριών δράσεων: i) Μιας πρότασης για προσαρμογή του μέσου στήριξης της ειρήνης στην Αφρική με στόχο την αντιμετώπιση των περιορισμών του· ii) Της δημιουργίας ενός μηχανισμού ο οποίος θα συνδέει την ειρήνη, την ασφάλεια και την ανάπτυξη στο πλαίσιο ενός ή περισσότερων υφιστάμενων μέσων· iii) Ενός μέσου το οποίο θα είναι αφιερωμένο στο σκοπό αυτό. Τυχόν προτάσεις θα πρέπει να υποβληθούν σε εκ των προτέρων εκτιμήσεις επιπτώσεων που πρέπει να αναλύσουν, μεταξύ άλλων, τις δυνητικές πολιτικές, επικοινωνιακές και δημοσιονομικές συνέπειες, καθώς και τις επιπτώσεις στα θεμελιώδη δικαιώματα. Η πολιτική δέσμευση της Επιτροπής να προτείνει να εντάξει στον προϋπολογισμό τις ανάγκες του ΕΤΑ πρέπει να ληφθεί υπόψη στο πλαίσιο της εν λόγω συζήτησης. Τα κράτη μέλη καλούνται επίσης να εξετάσουν την επέκταση του μηχανισμού Athena ώστε να συμπεριλάβει την ανάπτυξη ικανοτήτων στις χώρες εταίρους. Είναι σημαντικό η συνέχεια που θα δοθεί στην παρούσα κοινή ανακοίνωση να περιλαμβάνει ένα ευρύ φάσμα ενδιαφερομένων φορέων από τους τομείς της εξωτερικής πολιτικής, της άμυνας, της ανάπτυξης και της ανθρωπιστικής βοήθειας. Η Ευρωπαϊκή Επιτροπή και η Ύπατη Εκπρόσωπος καλούν το Ευρωπαϊκό Κοινοβούλιο και το Συμβούλιο να εγκρίνουν την προσέγγιση που παρουσιάζεται στην παρούσα κοινή ανακοίνωση και να συμμετάσχουν πλήρως στη μετάβαση σε μια πιο συνεκτική και αποτελεσματική δέσμευση της ΕΕ στη ανάπτυξη ικανοτήτων για τη στήριξη της ασφάλειας και της ανάπτυξης.